**TRETIA monitorovacia správa o plnení cieľov Stratégie vonkajšícH ekonomických vzťahov SR na obdobie 2014 - 2020**

**Hodnotiace obdobie rok 2016**

OBSAH

[1. ÚVOD 1](#_Toc500503404)

[2. PRIORITNÉ ZAMERANIE STRATÉGIE VEV 1](#_Toc500503405)

[3. PLNENIE CIEĽOV STRATÉGIE VEV 2](#_Toc500503406)

[3.1 Obchodno-politické ciele 2](#_Toc500503407)

[3.1.1 Nárast exportu 2](#_Toc500503408)

[3.1.2 Nárast počtu exportérov tovarov 4](#_Toc500503409)

[3.1.3 Diverzifikácia teritoriálnej štruktúry exportu - zvýšiť podiel exportu na mimoeurópske trhy 6](#_Toc500503410)

[3.1.4 Diverzifikácia komoditnej štruktúry exportu - zvýšiť podiel exportu v komoditných skupinách okrem HS85 a HS87 8](#_Toc500503411)

[3.1.5 Hlavné strategické ciele EXIMBANKY SR v nadväznosti na stratégiu VEV 9](#_Toc500503412)

[3.1.6 Podiel exportu služieb 14](#_Toc500503413)

[3.1.7 Podiel exportu MSP 14](#_Toc500503414)

[**3.1.8 Zabezpečenie stabilných dodávok strategických tovarov** 16](#_Toc500503415)

[3.1.9 Ukazovatele k sledovaniu plnenia proexportných cieľov 18](#_Toc500503416)

# 1. ÚVOD

Vláda SR na rokovaní dňa 12. 03. 2014 uznesením č. 107 schválila Stratégiu vonkajších ekonomických vzťahov SR na obdobie 2014 - 2020 (ďalej len „stratégia VEV“). Podľa bodu B.8. uvedeného uznesenia je potrebné zabezpečiť monitorovanie, kontrolu a podľa potreby prijímanie nových úloh na podporu implementácie stratégie VEV každoročne v termíne do 31. októbra 2016.

Pre účely kontroly implementácie stratégie VEV bol v súlade s článkom 8 stratégie VEV (hodnotenie a kontrolné mechanizmy implementácie stratégie) vytvorený monitorovací výbor, ktorého zloženie schválila Rada vlády SR na podporu exportu a investícií (ďalej len „rada“) na rokovaní dňa 18. 02. 2015.

# 2. PRIORITNÉ ZAMERANIE STRATÉGIE VEV

Stratégia VEV nadväzuje na Stratégiu proexportnej politiky na roky 2007 - 2013. Na základe rozhodnutia rady z 25. 03. 2013 prekračuje jej rámec rozšírením na stratégiu „vonkajších ekonomických vzťahov“ a to pripojením okruhov podpory prílevu investícií, podpory spolupráce so zahraničím v oblasti inovácií a jednotnej prezentácie SR. Stratégia VEV sa tak dostala do prieniku s inými čiastkovými hospodárskymi politikami štátu (predovšetkým investičnou a inovačnou) a strategickými dokumentmi, ktoré stanovujú priority v týchto oblastiach.

Uvedomujúc si komplexnosť predmetu stratégie VEV a uvedené prieniky, rada
na svojom zasadnutí 06. 05. 2013 rozhodla o zúžení zamerania stratégie VEV predovšetkým na oblasť zahraničnoobchodnej politiky v zmysle schváleného materiálu „Východiská stratégie vonkajších ekonomických vzťahov na roky 2014 - 2020“. **Oblasť proexportnej politiky ako prioritného zamerania zahraničnoobchodnej politiky štátu tak tvorí základ stratégie VEV.**

# 3. PLNENIE CIEĽOV STRATÉGIE VEV

Ciele stratégie VEV sú zamerané na štyri oblasti a to obchodno-politické ciele, proinvestičné ciele, ciele v oblasti výskumnej a inovačnej spolupráce so zahraničím
a ciele v oblasti jednotnej prezentácie SR. **V súlade s prioritným zameraním stratégie VEV je monitorovacia správa zameraná predovšetkým na hodnotenie plnenia cieľov v oblasti podpory exportu, t.j. na obchodno-politické ciele.**

## 3.1 Obchodno-politické ciele

Stratégia VEV stanovila pre túto oblasť všeobecné a špecifické ciele, ktoré vyplývajú zo slabých stránok zahraničného obchodu SR. Súčasťou stratégie VEV sú nasledovné kvantifikačné ukazovatele k sledovaniu plnenia cieľov stratégie VEV (*ich vývoj za obdobie 2016 v porovnaní s rokom 2015 je v prílohe č. 1).*

### 3.1.1 Nárast exportu

**Výsledky zahraničného obchodu** **za rok 2016** v porovnaní s rokom 2015 sú nasledujúce:

|  |  |  |  |
| --- | --- | --- | --- |
|  | **2015** | **2016** | **Zmena** |
| **vývoz**  |  **67 679,9 mil. €** |  **70 073,9 mil. €** | **3,5 %** |
| **dovoz**  |  **64 360,7 mil. €** |  **66 401,8 mil. €** | **3,2 %** |
| **bilancia**  | **3 319,2 mil. €** |  **3 672,1 mil. €** |  **352,9 mil. €** |

Zdroj údajov: Štatistický úrad SR

**Saldo zahraničného** obchodu za *rok 2016* bolo aktívne v objeme 3 851,0 mil. € (o 352,9 mil. € vyššie ako v roku 2015). **Najvyššie aktívne saldo** mala SR s Nemeckom
(4 204,8 mil. €), Spojeným kráľovstvom (2 940,5 mil. €), Francúzskom (2 262,1 mil. €), Rakúskom (2 057,2 mil. €), Poľskom (1 885,3 mil. €), Českou republikou (1 260,5 mil. €), Talianskom (1 236,4 mil. €), Španielskom (1 126,6 mil. €), Holandskom (1 062,7 mil. €)
a Spojenými štátmi americkými (1 007,6 mil. €). **Najväčšie pasívne saldo** bolo v zahranično-obchodnej činnosti s Čínou (4 426,8 mil. €), Kórejskou republikou (3 805,4 mil. €), Ruskou federáciou (1 281,7 mil. €), Taiwanom (508,3 mil. €), Japonskom (496,3 mil. €), Malajziou (366,8 mil. €), Indiou (212,5 mil. €) a Írskom (91,5 mil. €).

 **Zo SR sa vyviezol tovar** v hodnote 70 073,9 mil. €. V porovnaní s rovnakým obdobím roku 2015 sa zvýšil celkový vývoz o 3,5 %. Vývoz agropotravinárskych produktov kapitoly 1-24 harmonizovaného systému dosiahol hodnotu 2 829,8 mil. € pri medziročnom náraste o 1,1 %. **Z komoditného hľadiska vzrástol vývoz** osobných automobilov a iných motorových vozidiel o 1 503,3 mil. €, častí, súčastí a príslušenstva motorových vozidiel o 460,2 mil. €, monitorov a projektorov, televíznych prijímačov o 366,2 mil. €, ropných plynov a iných plynných uhľovodíkov o 269,1 mil. € a plochých valcovaných výrobkov
z ostatnej legovanej ocele o 137,3 mil. €. **Najviac klesol vývoz** ropných olejov a olejov získaných z bitúmenových nerastov, iných ako surových o 406,9 mil. €, karosérií motorových vozidiel o 370,9 mil. €, telefónnych súprav vrátane telefónov pre celulárnu sieť o 211,4 mil. €, plochých valcovaných výrobkov zo železa alebo nelegovanej ocele, plátovaných o 168,5 mil. € a otáčkomerov, počítačov výrobkov, taxametrov, meračov ubehnutej dráhy, krokomerov o 110,3 mil. €. **Z teritoriálneho hľadiska vzrástol vývoz** do Nemecka o 1 %, Francúzska o 13,5 %, Spojeného kráľovstva o 13,1 %, Maďarska o 2,8 %, Talianska o 10,6 %, Španielska o 11,2 %, Holandska o 22,5 %, Spojených štátov amerických o 16,3 % a Rumunska o 6,1 %. **Znížil sa vývoz** do Českej republiky o 1,2 %, Poľska o 5,2 %, Rakúska o 1,5 % a Ruskej federácie o 4,4 %. **Z pohľadu** **ekonomických zoskupení sa zvýšil vývoz** do krajín EÚ
o 3,5 % (tvoril 85,2 % celkového vývozu SR) a do krajín OECD o 3,9 % (na celkovom vývoze SR sa podieľal 88,6 %).

 **Do SR sa doviezol tovar** v hodnote 66 401,8 mil. €, pri medziročnom náraste o 3,2 %. Dovoz agropotravinárskych produktov kapitoly 1-24 harmonizovaného systému dosiahol hodnotu 4 103,3 mil. € pri medziročnom náraste o 6,7 %. **Z tovarového hľadiska** najviac **vzrástol dovoz** častí, súčastí a príslušenstva motorových vozidiel o 416,4 mil. €, osobných automobilov a iných motorových vozidiel o 374,8 mil. €, sedadiel, tiež premeniteľných
na lôžka o 286,5 mil. €, zariadení a strojov elektrických, laserových alebo ultrazvukových
o 213 mil. € a piestových vznetových motorov o 204,4 mil. €. Najviac **klesol dovoz** ropných olejov a olejov získaných z bitúmenových nerastov, surových o 541,7 mil. €, častí a súčastí vysielacích prístrojov na rozhlasové alebo televízne vysielanie o 213,6 mil. €, železničných alebo električkových vozňov osobných a nákladných o 173,8 mil. €, ropných plynov a iných plynných uhľovodíkov o 101,5 mil. € a monitorov a projektorov, televíznych prijímačov
o 94,9 mil. €. **Z teritoriálneho hľadiska sa zvýšil dovoz** z Nemecka o 10 %, Poľska o 4 %, Rakúska o 13 % a Spojeného kráľovstva o 17 %. Znížil sa dovoz z Českej republiky o 2,1 %, Číny o 0,9 %, Kórejskej republiky o 7,6 %, Maďarska o 3,2 %, Ruskej federácie o 23,2 %, Talianska o 1,7 % a Francúzska o 4,3 %. **Z hľadiska ekonomických zoskupení** sa oproti rovnakému obdobiu roku 2015 zvýšil dovoz z krajín EÚ o 6 % (tvoril 67,3 % z celkového dovozu) a z krajín OECD sa zvýšil o 3,6 % (na celkovom dovoze SR sa podieľal 66,1 %).

 **Výsledky zahraničného obchodu za 1. polrok 2017** v porovnaní s rovnakým obdobím roku 2016 sú nasledujúce:

|  |  |  |  |
| --- | --- | --- | --- |
|  | 1. **polrok 2016**
 | 1. **polrok 2017**
 | **zmena** |
| **vývoz**  |  **34 779,1 mil. €** |  **37 031,5 mil. €** | **6,5 %** |
| **dovoz**  |  **32 779,1 mil. €** |  **35 252,7 mil. €** | **8,3 %** |
| **bilancia**  |  **2 234,0 mil. €** |  **1 778,8 mil. €** |  **- 455,2 mil. €** |

Zdroj údajov: Štatistický úrad SR

**Saldo zahraničného obchodu** za 1. polrok 2017 bolo aktívne v objeme 1 778,8 mil. € (o 455,2 mil. € nižšie ako za rovnaké obdobie minulého roku). **Najvyššie aktívne saldo** mala SR s Nemeckom (1 658,7 mil. €), Spojeným kráľovstvom (1 441,5 mil. €), Francúzskom (1 395,3 mil. €), Rakúskom (1 222 mil. €), Poľskom (1 025,1 mil. €), Talianskom (853,5 mil. €), Českou republikou (698,9 mil. €), Spojenými štátmi americkými (654,3 mil. €)
a Španielskom (593,8 mil. €). **Najväčšie pasívne saldo** bolo s Čínou (2 015 mil. €), Kórejskou republikou (1 904,4 mil. €), Ruskou federáciou (934,9 mil. €), Taiwanom (237,4 mil. €), Japonskom (227,6 mil. €), Malajziou (201,5 mil. €), Indiou (120,1 mil. €) a Ukrajinou (105,7 mil. €).

**Zo SR sa vyviezol tovar** v hodnote 37 031,5 mil. €. V porovnaní s rovnakým obdobím roku 2016 sa zvýšil celkový vývoz o 6,5 %. Vývoz agropotravinárskych produktov kapitol
1-24 Harmonizovaného systému dosiahol hodnotu 1 429,3 mil. € pri medziročnom náraste
o 5 %. **Z tovarového hľadiska** **vzrástol vývoz** osobných automobilov a iných motorových vozidiel konštruovaných hlavne na prepravu osôb o 353,7 mil. €, telefónnych súprav, vrátane telefónov pre celulárnu sieť o 237,4 mil. €, ropných olejov a olejov získaných z bitúmenových nerastov, iných ako surových o 205,3 mil. € a plochých valcovaných výrobkov zo železa alebo nelegovanej ocele, valcovaných za tepla o 150,2 mil. €. Najviac **klesol vývoz** karosérií motorových vozidiel o 653,5 mil. €, liekov o 113,2 mil. €, monitorov a projektorov, televíznych prijímačov o 81 mil. €, strojov na automatické spracovanie údajov a ich jednotiek o 53 mil. € a plochých valcovaných výrobkov zo železa alebo z nelegovanej ocele, plátovaných o 35,5 mil. €. **Z teritoriálneho hľadiska vzrástol vývoz** do Českej republiky
o 4,3 %, Poľska o 3,8 %, Francúzska o 14,3 %, Spojeného kráľovstva o 12,7 %, Rakúska o 14,8 %, Maďarska o 19,3 %, Talianska o 15,3 %, Španielska o 0,8 %, Spojených štátov amerických o 30,5 %, Holandska o 14,3 %, Rumunska o 16,4 % a Ruskej federácie o 33,3 %. Znížil sa vývoz do Nemecka o 3,8 %. Z pohľadu **hlavných ekonomických zoskupení** sa zvýšil vývoz do krajín EÚ o 6,1 % (tvoril 85,1 % celkového vývozu SR) a do krajín OECD
o 5,9 % (na celkovom vývoze SR sa podieľal 88,8 %).

Do  SR sa **doviezol tovar** v hodnote 35 252,7 mil. € pri medziročnom raste o 8,3 %. Dovoz agropotravinárskych produktov kapitol 1-24 Harmonizovaného systému dosiahol hodnotu 2 059,7 mil. € pri medziročnom náraste o 1 %. **Z tovarového hľadiska vzrástol dovoz** ropných olejov a olejov získaných z bitúmenových nerastov, surových o 248,3 mil. €, častí a súčastí vhodných pre vysielacie prístroje pre rádiotelefóniu, rozhlasové a televízne vysielanie o 222,3 mil. €, osobných automobilov a iných motorových vozidiel konštruovaných hlavne na prepravu osôb o 222,2 mil. € a monitorov a projektorov, televíznych prijímačov o 193,76 mil. €. Významne **klesol dovoz** strojov na automatické spracovanie údajov a ich jednotiek o 130,5 mil. €, častí, súčastí a príslušenstva motorových vozidiel o 124,5 mil. €, výrobkov s tekutými kryštálmi o 95,2 mil. € a prúdových motorov
s kompresorom o 72,6 mil. €. **Z teritoriálneho hľadiska vzrástol dovoz** z Nemecka o 6,9 %, Poľska o 1,4 %, Maďarska o 10,3 %, Ruskej federácie o 38,9 %, Francúzska o 7,9 %, Talianska o 1,1 % a Spojeného kráľovstva o 64,2 %. **Poklesol dovoz z** Českej republiky
o 3 %, Číny o 3,9 %, Kórejskej republiky o 2,7 % a Rakúska o 2,9 %. **Z hľadiska hlavných ekonomických zoskupení** sa oproti rovnakému obdobiu roku 2016 zvýšil dovoz z krajín EÚ o 8,8 % (tvoril 68,1 % z celkového dovozu) a z krajín OECD o 4,4 % (na celkovom dovoze SR sa podieľal 65,6 %).

### 3.1.2 Nárast počtu exportérov tovarov

V zahraničnom obchode SR vysoký **podiel 10-tich najväčších exportérov** na celkovom vývoze klesol zo 41,4 % v roku 2015 na **40,0%** v roku 2016. **Podiely 50-tich najväčších exportérov** a  **200 najväčších exportérov** v  rokoch 2015 a 2016, čo je znázornené v grafe č.1:

*Graf č. 1: Podiel najväčších exportérov na celkovom vývoze SR v roku 2016*



Zdroj údajov: Štatistický úrad SR

V roku 2016 vývoz do tretích krajín mimo EÚ z celkového vývozu SR bol 14,8 % (1 387,1 mil. €). Zaujímavé sú rozdiely v štruktúre podnikov exportujúcich do tretích krajín (mimo EÚ) v porovnaní s celkovým vývozom SR. . Pozície týchto firiem na zahraničných trhoch v roku 2016 celkovo medziročne vrástli v porovnaní s rokom 2015 a medziročne klesol len vývoz prvých 10 podnikov na celkovom vývoze, čo je znázornené v grafe č.2.

*Graf č. 2: Podiel najväčších exportérov na celkovom vývoze SR v rokoch 2015 – 2016*

Zdroj údajov: Štatistický úrad SR

**Malé a stredné podniky** (do 249 zamestnancov, vrátene podnikov s nezisteným počtom zamestnancov) sa v roku 2016 podieľali na celkovom objeme exportu **37,3 %.** **Väčšie podniky** (s 250 až 500 zamestnancov) sa podieľali na exporte SR **16,0 %** a**veľké podniky (**nad 500 zamestnancov) **46,7%,** čo je znázornené v grafe č.3:

*Graf č. 3: Podiel na vývoze SR podľa veľkosti podnikov v roku 2016*

**

Zdroj údajov: Štatistický úrad SR

### 3.1.3 Diverzifikácia teritoriálnej štruktúry exportu - zvýšiť podiel exportu na mimoeurópske trhy

V nasledujúcej tabuľke sú informácie o vývoze tovarov zo SR v členení podľa svetových zemepisných celkov  za roky 2015 a 2016. Tabuľka ďalej obsahuje údaje o percentuálnom podiele na celkovom vývoze SR v roku 2016, medziročnej zmene vývozu (v mil. €) a index rastu/poklesu vývozu.  Rast/pokles indexu oproti priemernému indexu celkového vývozu SR v roku 2015 označujú šípky ▲▼.

*Tabuľka č. 1: Vývoz SR podľa svetových zemepisných celkov*



Zdroj údajov: Štatistický úrad SR

Nasledujúci graf zobrazuje vývoj vývozu SR do hlavných svetových zemepisných celkov:

*Graf č. 4: Vývoj vývozu v rokoch 2010 – 2016 podľa svetových zemepisných celkov v mil. €*



Zdroj údajov: Štatistický úrad SR

Z pohľadu hlavných ekonomických zoskupení sa zvýšil vývoz do krajín EÚ o 3,5 % (tvoril 85,2 % celkového vývozu SR) a do krajín OECD o 3,9 % (na celkovom vývoze SR sa podieľal 88,6 %).

Najväčší percentuálny nárast v porovnaní s rokom 2015 zaznamenal vývoz do krajín **Ázie,** exportmedziročne vzrástol o **9,4 %** s podielom na celkovom vývoze 5,1 % a podobne do krajín **Ameriky** export vzrástol o **9,4 %** s podielom na celkovom exporte SR tvoril 3,3 %. Export do Afriky oproti predchádzajúcemu roku klesol o 8,3 % a podiel na celkovom exporte SR tvoril len 0,9 %. Medziročne poklesol aj vývoz do teritória **Austrália – Oceánia o 32,9 %** s podielom na celkovom exporte SR len 0,3 %.

V nasledujúcej tabuľke je uvedených 10 najvýznamnejších krajín z hľadiska objemu vývozu SR v rokoch 2015 a 2016 spolu s percentuálnym podielom na celkovom vývoze, medziročnou zmenou, indexom rastu vývozu a poradím za rok 2015.

*Tabuľka č. 2: 10 najvýznamnejších krajín z hľadiska vývozu SR*

Zdroj údajov: Štatistický úrad SR

Z tabuľky je zrejmé, že najvýznamnejšie krajiny z hľadiska vývozu SR sa v roku 2016 menili len minimálne. Uvedených 10 krajín sa na celkovom vývoze SR podieľa 75,4 %. Medzi najvýznamnejšie vývozné teritóriá SR patria najväčšie členské krajiny EÚ. Nemecko aj naďalej zostáva pre SR najvýznamnejším obchodným partnerom s 21,9 %-ným podielom
na celkovom vývoze SR, pričom vývoz do Nemecka v roku 2016 vzrástol o 1,0 %. Zvýšil sa vývoz do Spojeného kráľovstva o 13,1 %, Maďarska o 2,8 %, Talianska o 10,6 %, Španielska o 11,2 %, Holandska o 22,5 %, Spojených štátov amerických o 16,3 % a Rumunska o 6,1 %. Znížil sa vývoz do Českej republiky o 1,2 %, Poľska o 5,2 %, Rakúska o 1,5 % a Ruskej federácie o 4,4 %.

*Graf č. 5: Vývoj vývozu SR do piatich najvýznamnejších krajín v období 2010-2016*

Zdroj údajov: Štatistický úrad SR

### 3.1.4 Diverzifikácia komoditnej štruktúry exportu - zvýšiť podiel exportu v komoditných skupinách okrem HS85 a HS87

Najvýznamnejšie ***vývozné komodity*** (úroveň kapitol colného sadzobníka HS2) sú uvedené v nasledujúcej tabuľke. Ich súhrn pokrýva **80,6 %** celkového exportu SR.

*Tabuľka č. 3: Najvýznamnejšie vývozné komodity (kapitoly colného sadzobníka HS2)*

Zdroj údajov: Štatistický úrad SR

Štruktúru jednotlivých komodít na celkovom vývoze SR zobrazuje nasledujúci graf:

*Graf č. 6: Komoditná štruktúra vývozu SR v roku 2016*

Zdroj údajov: Štatistický úrad SR

### 3.1.5 Hlavné strategické ciele EXIMBANKY SR v nadväznosti na stratégiu VEV

Cieľom EXIMBANKY SR, v zmysle zámerov stanovených v stratégii VEV, je v čo najvyššej miere zohľadňovať potreby svojich klientov, pričom jej primárnym cieľom je umožniť vstup slovenským exportérom do projektov a teritórií, kde komerčný finančný sektor prejavuje menší záujem prevziať na seba riziko. Jej úlohou je zlepšiť hospodársku výmenu Slovenskej republiky so zahraničím, zvýšiť konkurencieschopnosť slovenských výrobcov
na zahraničných trhoch, ako aj podporovať vývoz čo najväčšieho objemu výrobkov s vysokou mierou pridanej hodnoty.

EXIMBANKA SR ponúka širokú škálu finančných produktov. Na strane vývozu je to predovšetkým úverové poistenie, financovanie a záruky. Na strane importu je to financovanie dovozu technológií, ktoré v konečnom dôsledku umožňujú vývoz kvalitnejšej produkcie
s vysokou mierou pridanej hodnoty.

Produkty EXIMBANKY SR sú určené malým, stredným aj veľkým slovenským podnikateľským subjektom, pričom EXIMBANKA SR venuje osobitnú pozornosť segmentu MSP, ktorých kapitálová vybavenosť nie vždy spĺňa pravidlá pre bezpečné poskytovanie produktov v rámci financovania a poisťovania širokej škály úverových produktov.

EXIMBANKA SR od roku 2015 výrazne posilňuje svoje aktivity aj v poskytovaní poradenstva v oblasti podpory exportu. Aj v roku 2016 pokračovala okrem poskytovania individuálneho poradenstva aj v úspešnej realizácii Exportných klubov EXIMBANKY SR, prostredníctvom ktorých je bezplatne poskytované odborné poradenstvo, ale budúci exportéri sú aj oboznamovaní s praktickými skúsenosťami a riešeniami problémov súvisiacich s exportom a so špecifikáciami obchodovania na jednotlivých zahraničných trhoch.
Od 1.1.2016 môže EXIMBANKA SR poskytovať slovenským exportérom, ktorí majú kontrakty vo vybraných krajinách zaradených podľa Svetovej banky ako nízkopríjmové, zvýhodnené vývozné úvery v súlade s pravidlami OECD.

**Teritoriálne zameranie podpory exportu – diverzifikácia teritoriálnej štruktúry**

V teritoriálnej štruktúre podpory exportu prostredníctvom produktov EXIMBANKY SR aj naďalej **zostáva strategickým zámerom zvýšenie podpory exportu mimo krajín EÚ**.

*Podiel jednotlivých teritórií na podpore exportu bankovými a poisťovacími produktmi EXIMBANKY SR v roku 2016*

*Podiel jednotlivých teritórií na podpore exportu bankovými resp. poisťovacími produktmi EXIMBANKY SR*

 *v 1. polroku 2017*

Podpora exportu EXIMBANKOU SR približne kopírovala teritoriálnu štruktúru slovenského vývozu, pričom snahou je, aj v súlade so stratégiou EXIMBANKY SR, podporovať intenzifikáciu exportu na nové teritóriá.

**Bankové produkty**

Najvýznamnejšími exportnými partnermi klientov využívajúcich bankové produkty zostali aj v roku 2016 importéri z krajín V4, Rakúska a Nemecka, pričom sú už niekoľko rokov takmer bezo zmeny poradia. V porovnaní s rokom 2015 došlo k nárastu podpory exportu na teritóriá mimo Európskej únie, významnejšie nárasty exportu pripadli na krajiny, ako sú Ukrajina, Nórsko, Čína, India, Spojené arabské emiráty a Vietnam.

**Poistné produkty**

Jedinečnú formu štátnej podpory exportu predstavuje poistenie neobchodovateľných rizík, ktoré pomáha eliminovať komerčné a politické riziká, a zároveň dopĺňa služby komerčných bánk v oblasti obchodného a projektového financovania. Vďaka podpore EXIMBANKY SR smeruje export slovenských podnikov aj do krajín s vysokou mierou rizika, ktorú by inak nemohli podstúpiť. EXIMBANKA SR dlhodobo úzko spolupracuje pri podpore vývozu s viacerými zahraničnými exportno-úverovými agentúrami, významnou formou spolupráce sú najmä zaisťovateľské zmluvy pre oblasť strednodobých a dlhodobých projektov, pomocou ktorých je umožnený spoločný prienik exportérov z rôznych krajín na tretie trhy. V teritoriálnych preferenciách klientov EXIMBANKY SR v oblasti poistenia neobchodovateľných rizík tradične dlhodobo dominuje región Spoločenstva nezávislých štátov, ako aj krajiny Balkánu a teritóriá, kde majú slovenskí exportéri historicky silné obchodné väzby. Výsledkom je dlhotrvajúca pomerne vyrovnaná teritoriálna štruktúra angažovanosti, k čomu prispieva aj dlhodobý charakter obchodných prípadov a skutočnosť, že slovenskí exportéri využívajú podporu EXIMBANKY SR predovšetkým pri vývoze svojej produkcie do teritórií s vyššou mierou rizika a nedostatkom dostupných zdrojov financovania.

Počas roka 2016 boli iniciované viaceré aktivity smerujúce k preniknutiu pôsobenia EXIMBANKY SR, ako aj slovenských exportérov, na nové teritóriá. Tieto aktivity odrážali zvýšený záujem exportérov o dané teritóriá, a to najmä o africké krajiny a Irán.

V roku 2016 pokračoval trend poisťovania krátkodobých rizík do pomerne širokej škály teritórií. Poistením krátkodobých dodávateľských úverov bol v danom roku podporený export do 53 krajín sveta. EXIMBANKA SR prostredníctvom poistenia podporovala export svojich klientov tradične aj do krajín Južnej a Strednej Ameriky (napr. Argentína, Brazília) a Ázie (India, Japonsko, Kazachstan). Zároveň je možné konštatovať, že v sledovanom období bol zaznamenaný pokles záujmu o balkánske krajiny (Bosna a Hercegovina, Srbsko, Čierna Hora, Moldavsko). Mierne poklesol záujem aj o  Indiu či Libanon. Najvýraznejší prepad bol zaznamenaný v Turecku (spôsobené najmä geopolitickou situáciou v danom regióne)
a v Číne. Naopak, nárast záujmu najmä v druhej polovici roka bol zaznamenaný na teritórium Ruskej federácie a najvýraznejší na teritórium Ukrajina, Grécko, či Spojené arabské emiráty

**Komoditná štruktúra exportu podporeného EXIMBANKOU SR**

**Bankové produkty**

Z pohľadu vykázanej podpory exportu bankovými činnosťami EXIMBANKY SR bol aj v roku 2016 dominantným vývoz nerastných palív a mazív, ďalej priemyselné výrobky, chemikálie a trhové výrobky.

**Poistné produkty**

V segmente poistenia neobchodovateľných rizík bol podporený predovšetkým vývoz strojov a zariadení pre energetický priemysel, dodávky technológií a materiálov pre strojársky priemysel, ako aj výstavba obnoviteľných zdrojov energie.

V nasledujúcich grafoch je uvedený prehľad komoditnej štruktúry exportu podporeného EXIMBANKOU SR prostredníctvom bankových a poisťovacích produktov v roku 2016
a v 1. polroku 2017. (Metodika vykazovania podporeného exportu za jednotlivé skupiny produktov je limitovaná dostupnosťou údajov v internej evidencii EXIMBANKY SR).

*Komoditná štruktúra podpory exportu bankovými produktmi a poisťovacími produktmi v roku 2016*

*Komoditná štruktúra podpory exportu bankovými produktmi a poisťovacími produktmi v 1. polroku 2017*

**Angažovanosť EXIMBANKY SR**

Angažovanosť predstavuje sumu aktuálnej výšky upísaného rizika, ktoré EXIMBANKA SR znáša pri poskytovaní svojich produktov a služieb a zahŕňa majetkovú angažovanosť z poskytnutých úverov a záruk a poistnú angažovanosť z upísaného rizika pri poistení a zaistení.

**Bankové produkty**

V roku 2016 sa EXIMBANKA SR primárne zameriavala na poskytovanie priamych úverov exportérom, pričom z pohľadu štruktúry pohľadávok najväčší podiel úverov tvorili poskytnuté úvery vo forme predexportného financovania, financovania investícií slovenských vývozcov v zahraničí a financovania investícií do technológií. Z dôvodu rastúceho prebytku likvidity na finančnom trhu, ako aj v zmysle prijatej stratégie, sa poskytovanie refinančných úverov v priebehu roka 2016 postupne zastavilo. Pohľadávky z poskytnutých priamych úverov dosiahli hodnotu 160,0 mil. eur, čo je oproti vykázanému stavu k 31.12.2015 zníženie o 37, 4 mil. eur.

Najväčší podiel na poskytnutých priamych úveroch v roku 2016 mali vývozné investičné úvery s 51,8 %, nasledované vývoznými úvermi s 43,4 % a eskontnými úvermi s podielom 4,8%. K 31.12.2016 EXIMBANKA SR evidovala vystavené bankové záruky v objeme 83,7 mil. eur, čo z hľadiska medziročného vývoja predstavovalo pokles o 72, 9 mil. eur. Pokles bol spôsobený jednak cieleným znížením angažovanosti, ako aj predčasným ukončením záruk vo vybraných obchodných prípadoch.

K 30.6.2017 celková majetková angažovanosť dosiahla mierne nižšiu úroveň ako ku koncu roka 2016, mierny pokles majetkovej angažovanosti nastal pri poskytovaní priamych úveroch a mierny nárast pri poskytovaní záruk.

**Poistné produkty**

Ku koncu roka 2016 dosiahla EXIMBANKA SR celkovú úroveň poistnej angažovanosti v sume 670,3 mil. eur, čo predstavuje v porovnaní so skutočnosťou k 31.12.2015 nárast o 120,0 mil. eur. Poistná angažovanosť EXIMBANKY SR z pohľadu poistenia neobchodovateľných rizík dosiahla k 31.12.2016 hodnotu 467,1 mil. eur, čo predstavovalo jej nárast v porovnaní s predchádzajúcim rokom o 112,0 mil. eur. Najvýraznejší nárast poistnej angažovanosti bol zaznamenaný v oblasti poistenia strednodobých a dlhodobých vývozných odberateľských úverov. Aj v oblasti poistenia obchodovateľných rizík v roku 2016 stúpla poistná angažovanosť oproti predošlému roku. Nárast bol zaznamenaný najmä vďaka zvýšenej akvizičnej činnosti, nárastu záujmu o teritórium Ruskej federácie a vďaka spolupráci s komerčnými poisťovňami, kde časť rizika prevzala EXIMBANKA SR formou doplnkového limitu alebo platobných podmienok, ktoré komerčné poisťovne obvykle nevedia poskytnúť pre svojich klientov. Exportérom tak bola ponúknutá zaujímavá alternatíva kombinácie komerčného poistenia a spolupráce s EXIMBANKOU SR, vďaka čomu mohli využívať výhody lepšieho zabezpečenia, prístupu k novým platobným podmienkam, či lepšiemu financovaniu vďaka zabezpečeniu zo strany EXIMBANKY SR.

K 30.6.2017 celková poistná angažovanosť zaznamenala mierny nárast v porovnaní k ultimu roka 2016, nárast bol zaznamenaný v oblasti poistenia obchodovateľného rizika a mierny pokles v oblasti neobchodovateľného rizika.

*Vývoj majetkovej angažovanosti a angažovanosti v oblasti poistenia a zaistenia (v mil. eur)*

|  |  |  |  |
| --- | --- | --- | --- |
|  | 31.12.2015 | 31.12.2016 | 30.6.2017 |
| **Majetková angažovanosť** | **372,4** | **243,7** | **232,4** |
| * Refinančné úvery
 | 18,3 | 0,0 | 0,0 |
| * Priame úvery
 | 197,4 | 160,0 | 140,6 |
| * Záruky
 | 156,7 | 83,7 | 91,8 |
| **Poistná angažovanosť** | **550,3** | **670,3** | **673,0** |
| * Obchodovateľné riziko
 | 195,2 | 203,2 | 222,4 |
| * Neobchodovateľné riziko
 | 355,1 | 467,1 | 450,6 |

EXIMBANKA SR poskytuje svojim klientom produktové portfólio ako jedna inštitúcia, to znamená, že v niektorých oblastiach dochádza k vzájomnej previazanosti bankových a poisťovacích produktov, ktoré majú suplementárny charakter, čo môže znamenať nárast angažovanosti v jednej činnosti na úkor druhej.

**Vízia pre rok 2018**

EXIMBANKE SR záleží na úspechu našich slovenských exportérov a chce sa stať ich partnerom pri realizácii ich exportných zámerov. Naďalej vo svojej činnosti bude podporovať všetkých vývozcov tovarov a služieb v rámci rôznych segmentov slovenskej ekonomiky. Prioritou taktiež ostáva podpora malých a stredných podnikov.

Strategickým zámerom z pohľadu diverzifikácie teritoriálnej štruktúry naďalej pre EXIMBANKU SR ostáva podpora vývozu mimo krajín Európskej únie. Ide hlavne o tie krajiny, kde je reálna šanca na odbyt výrobkov, a ktoré majú potrebnú ekonomickú i politickú stabilitu.

Pre budúce obdobie EXIMBANKA SR, okrem podpory exportu prostredníctvom bankových a poisťovacích produktov, plánuje naďalej pokračovať v poskytovaní individuálneho poradenstva, v realizácii Exportných klubov EXIMBANKY SR. Ďalej sa chce zamerať
na aktívny akvizičný proces so zapojením partnerských inštitúcií zriadených na podporu podnikania, akou je napr. SARIO, a tiež v spolupracovať s relevantnými ministerstvami a ekonomickými diplomatmi v zahraničí. Proexportné zámery sa budú realizovať
s maximálnou snahou o aktívne prepojenie činností všetkých zainteresovaných strán, ktoré predstavujú strategickú ale aj operatívnu súčasť podpory slovenského exportu.

### 3.1.6 Podiel exportu služieb

Podľa údajov Národnej banky Slovenska (NBS) dosiahli **príjmy z aktívneho zahraničného cestovného ruchu (AZCR) SR v roku 2016** výšku **2 482,8 mil. eur**, čo je o **13,3% viac** než v roku 2015. Je to vôbec najvyššia dosiahnutá hodnota príjmov z AZCR za celé obdobie samostatnej SR. V absolútnom vyjadrení sa príjmy medziročne zvýšili o 291,1 mil. eur.

**Výdavky** občanov SR na zahraničný cestovný ruch zaznamenali v roku 2016 hodnotu **2 022,6 mil. eur**, čo oproti roku 2015 znamená medziročné **zvýšenie o 5,5%.** Oproti roku 2015 výdavky vzrástli v absolútnych číslach o 105,4 mil. eur.

**Saldo zahraničného cestovného ruchu** SR bolo v roku 2016 aktívne vo výške **460,2 mil. EUR**, čo je o 67,7% viac, než v roku 2015. V absolútnom vyjadrení sa oproti roku 2015 zvýšilo o 185,7 mil. eur.

Podiel AZCR SR na exporte tovarov a služieb bol v roku 2016 na úrovni 3,3 %, pričom
v roku 2015 to boli 3%.

|  |  |  |
| --- | --- | --- |
| Export  služieb  rok 2016 | Hodnota | Podiel % |
| Export  (v mil. eur) |   |   |
| Tovary a služby | 74 843,8 | 100,0 |
| Tovary | 67 163,8 |   89,7 |
| Služby spolu |   7 680,0 |   10,3 |
| z toho: |   |   |
| Doprava |   2 126,5 |     2,8 |
| **Cestovný ruch** | **2 482,8** | **3,3** |
| Ostatné služby spolu |   3 070,7 |     4,1 |

Zdroj údajov: NBS

### 3.1.7 Podiel exportu MSP

Napriek tomu, že malé a stredné podniky (MSP) poskytujú na Slovensku v podnikovej ekonomike pracovné príležitosti viac ako dvom tretinám aktívnej pracovnej sily a podieľajú sa viac ako polovicou na tvorbe pridanej hodnoty, v zahranično-obchodnej výmene Slovenska pretrváva dominantné postavenie veľkých podnikov. **Podiel MSP na celkovom exporte** (celkový export vrátane operácií zahraničných osôb) **dosiahol 25,7 %.**

Uvedený podiel MSP na oproti roku 2015 znížil o 0,9 p. b. V porovnaní s rokom 2011 (28,9 %) podiel MSP poklesol až o 3,2 p. b.

Z celkového počtu aktívnych MSP (557 122) evidovaných v Registri organizácii ŠÚ SR **v roku 2016 vykonávalo export tovaru podľa metodiky ŠÚ SR 29 973 MSP, čo predstavuje 5,4 %.** V medziročnom porovnaní sa podiel exportujúcich MSP na celkovom počte MSP o znížil o 0,2 p. b. V absolútnom vyjadrení sa medziročne zvýšil počet exportujúcich MSP o 478 subjektov.

Teritoriálna štruktúra exportu MSP sa vyznačuje výraznou dominanciou trhov EÚ. Z celkového exportu MSP v roku 2016 (17 977,7 mil. eur) tvoril export do krajín EÚ - 28 91,3 % % podiel (16 407,0 mil. eur), pričom export do starých členských krajín EÚ-15 dosiahol 48,2 % podiel a nových členských krajín EÚ-13 43,0 % podiel. Podiel exportu MSP do tretích krajín prestavoval 8,7 % (1 570,6 mil. Eur), pri medziročnom poklese o 2,5 p. b.

Partneri siete EEN (Enterprise Europe Network) realizovali informačné a asistenčné služby zamerané na rozvoj medzinárodnej spolupráce MSP v oblasti podnikania, inovácií a výskumu. V roku 2016 bolo uzatvorených 34 zmlúv o medzinárodnej spolupráci MSP, boli realizovaných 17 regionálnych podujatí (semináre), v rámci ktorých bolo podporených 418 subjektov. Špecifické hĺbkové internacionalizačné a inovačné služby zamerané na zvyšovanie prístupu MSP k trhom a podnikanie na zahraničných trhoch boli poskytnuté 141 subjektom. Navyše, bolo zorganizovaných 41 medzinárodných kooperačných podujatí, na ktorých nadviazalo kontakt 499 MSP. Prostredníctvom databázy partnerských príležitostí bolo pripravených 69 kooperačných profilov.

Veľké podniky (250 a viac zamestnancov) sa v roku 2016 podieľali na celkovom objeme exportu 62,7 %, stredné podniky (od 50 do 249 zamestnancov) 11,7 %, malé  podniky (od 10 do 50 zamestnancov) 5,4 % a mikropodniky (od 0 do 9 zamestnancov) 8,6 %. Zahraničnými osobami bol zabezpečovaný export v objeme 11,6 %.

*Graf č.7: Podiel na exporte SR podľa veľkosti firiem*

**Zdroj údajov: SBA (ŠÚ SR)**

Z pohľadu plnenia ukazovateľov stratégie VEV v rámci cieľa „Zvýšiť podiel exportu MSP“ dochádza k nárastu početnosti exportujúcich MSP, ako aj k nárastu celkového objemu exportu MSP, resp. k stagnácii v roku 2016. Naopak podiel exportu MSP na celkovom objeme exportu (25,7 %) stále nedosahuje úroveň z východiskového roku 2011 (28,9 %).

***V roku 2016 bol v porovnaní s rokom 2015 zaznamenaný pokles podielu MSP
na celkovom objeme exportu. Objem exportu MSP sa v absolútnych číslach takmer nezmenil. Počet exportujúcich MSP sa naopak zvýšil.***

Priaznivé ekonomické podmienky roku 2016 sa v dostatočnej miere neprejavili v zahranično-obchodných aktivitách MSP. Objem vývozu MSP na trhy EÚ sa medziročne zvýšil, ale pokles zaznamenal export MSP na trhy mimo EÚ. Pokles dosiahol v roku 2016 aj podiel MSP na celkovom objeme exportu, pričom oproti roku 2011 sa uvedený podiel znížil o 3,2 p. b.

Pozitívny vývoj zaznamenala v roku 2016 početnosť exportujúcich MSP. Z celkového počtu MSP však exportuje len každý dvadsiaty subjekt.

Podľa prieskumu exportných ašpirácií MSP, ktorý zrealizovala SBA, slovenským malým a stredným podnikateľom v súčasnosti chýba najmä finančná (39,4 %) a informačná (33,2 %) forma podpory ich exportných aktivít. Chýbajúce poradenstvo pri zahranično-obchodných aktivitách uviedlo v prieskume 26,2 % MSP a viac propagačných aktivít v rámci podpory exportu by privítalo 24,6 % MSP.

**3.1.8 Zabezpečenie stabilných dodávok strategických tovarov**

Opatrenia smerujúce k zabezpečeniu stabilných dodávok strategických tovarov, ktorými sú predovšetkým energetické suroviny a opatrenia na diverzifikáciu ich dodávok, sú definované v Energetickej politike SR, ktorá bola schválená na rokovaní vlády SR dňa 5.11.2014.

**Aj v roku 2016 sa naďalej venovala mimoriadna pozornosť rozvoju vzájomných prepojení ropovodných sietí medzi krajinami EÚ s cieľom zvýšenia stability ekonomiky celej EÚ.** Ministerstvo hospodárstva SR (MH SR) v súčinnosti s príslušnými organizáciami
v jeho pôsobnosti aktívne pracovalo na implementácií tzv. projektov spoločného záujmu EÚ (PCI[[1]](#footnote-1)) v plyne, elektroenergetike a v rope.

Výsledkom v oblasti ropy je zaradenie navrhovaného projektu prioritného koridoru v regióne strednej a východnej Európy a to projektu ropovodu BSP (**ropovodné prepojenie Bratislava - Schwechat**) medzi strategické projekty EÚ. Uvedené prepojenie bolo po dvojročnom období opätovne posudzované a následne schválené Európskou komisiou v rámci PCI „Delegovaným nariadením Komisie (EÚ) č. 2016/89 zo dňa 18. novembra 2015, ktorým sa mení nariadenie Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru, ktorým sa zrušuje rozhodnutie č. 1364/2006/ES
a menia a dopĺňajú nariadenia (ES) č. 713/2009, (ES) č. 714/2009 a (ES) č. 715/2009.

Po rekonštrukcii bol dňa 9.2.2015 uvedený do prevádzky **ropovod Adria - Friendship I**, ktorý zabezpečí navýšenie pôvodnej kapacity na takmer dvojnásobok, t.j. na 6 mil. ton ropy ročne. Spoločnosť SLOVNAFT, a.s. v uplynulom roku realizovala po prvý raz príjem
a spracovanie inej ako doteraz spracovávanej ruskej ropy REBCO (Russian Export Blend Crude Oil) cez ropovod ADRIA.

V oblasti plynárenstva bol rozvíjaný projekt **slovensko-poľského plynárenského prepojenia**, ktorý patrí do tzv. Severojužného plynárenského koridoru a prepojí kompresorovú stanicu Veľké Kapušany s južným Poľskom, čím zabezpečí Slovensku prístup na LNG terminál vo Świnoujście na severe Poľska a k prípadným budúcim zdrojom bridlicového plynu, čo bude pre Slovensko a Poľsko znamenať diverzifikáciu dodávok. V novembri 2016 sa realizátori projektu prihlásil do výzvy CEF Energetika na získanie finančných prostriedkov na práce v celkovej výške 134 676 430 eur, čo predstavuje spolufinancovanie na projekte vo výške 50%. Vo februári 2017 bol projektu udelený grant
z finančného nástroja CEF Energetika na konštrukčné práce vo výške 107 741 144 eur, čo predstavuje spolufinancovanie na projekte vo výške 40%. Ide o najvyššiu sumu pridelenú
v rámci druhej výzvy CEF Energetika v roku 2016. V decembri 2016 podala spoločnosť eustream, a.s., realizátor projektu na slovenskej strane, žiadosť o začatie územného konania pre projekt slovensko-poľského prepojenia.

**Eastring** je spoločným projektom obojsmerného plynového prepojenia medzi Rumunskom, Bulharskom, Maďarskom a Slovenskom s predpokladanou kapacitou v rozsahu 20 – 40 mld. m3/ročne. V roku 2016 pokračovalo MH SR v podpore projektu bilaterálnou aj multilaterálnou formou. V júni 2016 bolo podpísané Memorandum o spolupráci pri výstavbe plynovodu Eastring medzi slovenským a bulharským prevádzkovateľom prepravnej siete (eustream a BULGARTRANSGAZ). V júli 2016 bolo Memorandum o spolupráci v súvislosti s plynovodom Eastring podpísané aj na úrovni politickej – medzi slovenským ministrom hospodárstva a bulharským štátnym tajomníkom ministerstva energetiky. Ku dňu 08. novembra 2016 spoločnosť eustream, a.s., realizátor projektu, zaslala žiadosť do agentúry INEA o finančné prostriedky z finančného mechanizmu CEF – Energetika vo výške 1 mil. eur. Táto suma by mala byť použitá na štúdiu uskutočniteľnosti a predstavuje spolufinancovanie z fondov EÚ vo výške 50 %. V februári 2017 bol projektu Eastring pridelený grant vo výške 1 mil. eur na uskutočnenie štúdie realizovateľnosti.

SR spolupracuje v oblasti rozvoja energetickej bezpečnosti regiónu v oblasti plynu
s krajinami V4 ako aj s ostatnými krajinami v regióne, ako je napr. Rakúsko, ale aj Chorvátsko a Rumunsko. Na základe tejto dlhodobej spolupráce je SR zapojená do všetkých významných projektov zásobovania plynom v regióne. Príkladom je severo-južný plynárenský koridor, spájajúci LNG terminály v Chorvátsku a Poľsku a prechádzajúci cez všetky krajiny V4. Projekty tohto koridoru získali štatút projektov spoločného záujmu podľa príslušného nariadenia EÚ.

Súčasťou koridoru je aj prepojenie sietí Maďarska a Slovenska. Umožňuje napojenie SR na budúce trasy v južnej Európe a štátom na juh od SR poskytuje možnosť diverzifikácie prepravnej trasy smerom zo severu. Prepojenie zo SR smerom na sever bude prostredníctvom slovensko-poľského prepojenia, ktorého realizácia je podporená medzivládnou dohodou medzi obidvoma krajinami.

Dlhodobé zmluvy na dodávku plynu SR naďalej považuje za jeden z významných nástrojov bezpečnosti dodávok. Uzatváranie samotných kontraktov v rámci plne liberalizovaného trhu sa aktuálne uskutočňuje na úrovni príslušných dodávateľov plynu. SR je pripravená v rámci svojich možností vyhodnocovať alternatívy, ktoré boli navrhnuté v rámci Európskej stratégie energetickej bezpečnosti.

Cieľ „zabezpečenie stabilných dodávok strategických tovarov“ považujeme za opodstatnené ponechať medzi obchodno-politickými cieľmi stratégie VEV aj pre obdobie 2018-2020, pretože SR je takmer na 90 % závislá na dovoze primárnych energetických zdrojov.

### 3.1.9 Ukazovatele k sledovaniu plnenia proexportných cieľov

|  |  |  |  |  |  |  |
| --- | --- | --- | --- | --- | --- | --- |
| **Cieľ** | **Ukazovateľ** | **2012** | **2013** | **2014** | **2015** | **2016** |
| Nárast exportu | Export tovarovExport tovarov na obyvateľa | 62 144 mil. €11 118 € | 64 172 mil. €11 523 € | 64 801 mil. €11 543 € | 67 679,9 mil. €11 914 € | 70 032,2 mil. €12 357€ |
| Nárast počtu exportérov | Počet exportujúcich firiemPočet nových exportérovPočet zamestnancov v exportujúcich spravodajských jednotkách |  28 500 8 649699 758 |  29 416 8 613689 235 |  30 313 9 211752 934 |  30 513 8 556752 597 |  31 059 8 951761 522 |
| Diverzifikácia teritoriálnej štruktúry exportu | Export na trhy EÚExport MSP na trhy EÚ (28)Export mimo trhy EÚExport MSP na trhy mimo EÚ Export na mimoeurópske trhyExport MSP na mimoeurópske trhy\*\*\* | 51 989 mil. €15 534 mil. €10 297 mil. € 1 877 mil. € 5 390 mil. € 611 mil. €  | 52 863 mil. €15 509 mil. €11 552 mil. € 1 880 mil. € 6 349 mil. €  861 mil. € | 54 196 mil. €15 412 mil. €10 882 mil. € 1 880 mil. € 6 253 mil. € 628 mil. € | 57 651,2 mil. € 15 97710 mil. €10 028,6 mil. € 2 007,4 mil. € 6 376,1 mil. € 819,5 mil. € | 59 660,1 mil. €16 425,5 mil. €10 372,2 mil. € 1 532,1 mil. € 6 718, 9mil. € 835,9 mil. € |
| Diverzifikácia komoditnej štruktúry exportu | Export po odpočítaní exportu skupín HS85 a HS87Export po odpočítaní vývozu TOP 10 exportérov  | 35 091 mil. €36 791 mil. € | 34 812 mil. €36 685 mil. € | 35 052 mil. €38 141 mil. € | 35 419,9 mil. €39 673,1 mil. € | 35 723,9 mil. €41 958,2 mil. € |
| Zvýšiť podiel exportu MSP\*\* | Počet exportujúcich MSP\*\*\*Export MSPPodiel exportujúcich MSP na celkovom počte MSPPodiel exportujúcich MSP na celkovom počte exportérovPodiel exportu MSP na celkovom objeme exportu | 27 66617 411 mil. €  5,0 %97,1%27,8% | 28 51517 389 mil. € 5,1%96,9%27,0% | 29 28417 292 mil. € 5,2%96,6%26,7% | 29 49517 984,4 mil. €5,6%96,6%26,6% | 29 99217 957,7 mil. €5,4%96,6%25,7% |
| Zvýšiť podiel exportu služieb | Export služieb spolu\*Export služieb v cestovnom ruchu\*Podiel exportu služieb na celkovom exporte\* | 6 049 mil. €1 789 mil. €9,1% | 6 965 mil. €1 997 mil. €10,0% | 6 887 mil. €1 958 mil. €9,9% | 7 324 mil. €2 192 mil. €10,18% | 7 680,0 mil. €2 482,8 mil. €10,26% |

\* NBS sleduje inkasá platieb za služby (a tovary) v rámci platobnej bilancie.

\*\* Podrobné informácie o postavení MSP v zahraničnom obchode z pohľadu veľkostných kategórií podnikov, komoditnej štruktúry, ekonomickej činnosti, regionálnej príslušnosti a teritoriálnej oblasti obchodu je predmetom pravidelného výstupu SBA „Postavenie MSP v zahraničnom obchode“, ktorý je spracovaný na základe definitívnych údajov za predchádzajúci kalendárny rok. Materiál je dostupný na webovej stránke <http://www.sbagency.sk/analyzy-slovenskeho-podnikatelskeho-prostredia>.

\*\*\* Údaje zahraničného obchodu za MSP sú spracované na základe údajov, z ktorých boli vylúčené operácie vykonávané zahraničnými osobami (z celkového vývozu tvorili 11,6 % a z celkového dovozu 8,6 % - predbežné údaje 2016). Údaje za MSP za rok 2015 sú definitívne a údaje za rok 2016 sú predbežné dáta.

1. Projects of common interest (Projekty spoločného záujmu) [↑](#footnote-ref-1)